
A kreatív iparágak fejlesztésének közigazgatási kihívásai, különös tekintettel Budapest térségére

Dolgozatom lényegi részét képező kapcsolat, az újonnan megjelenő kreatív iparágak és a közigazgatás között, számos érdekes tézist vet fel. A kreatív iparágak kimutatott gazdasági eredményei nagyobb figyelmet érdemelnek. A pozitív gazdasági kimutatások mellett a kreatív iparágak más területeken is jövedelmező „befektetésnek” tekinthetőek. Többek között a közigazgatás területén bírhat fejlesztő hatással.
A kreatív iparágak közé sorolt olyan ágak, mint az infokommunikációs vagy a multimédia közigazgatásban történő alkalmazása jelentős előrelépést jelenthet a közigazgatási ügyintézés modernizálásában. Ez az elgondolás olyan lehetőségekkel járna, mint az adminisztratív terhek csökkentése, a bürokrácia visszaszorítása. Véleményem szerint a kreatív gazdaság igazgatására nagyobb hangsúlyt kell helyezni. Ezért a kreatív iparágaknak meg kell jelenniük közigazgatás szervezetrendszerében, mégpedig egységes formában. Kiemelten fontosnak tartom az uniós pályázati források lebonyolításával foglalkozó intézmények szervezetrendszerében, külön egy a kreatív projektek feldolgozását végző szerv létrehozását. Ez lenne a megoldás arra, hogy az uniós források minél nagyobb hányada a kreatív gazdaságban kerüljön felhasználásra. Ezen kívül a jövőben lehetőség nyílna egy körzetközpontos, költséghatékony közigazgatás kialakítására, amely a kreatív megoldások és ügyintézési módok közigazgatásba való átültetésével valósulhatna meg.
A kreatív iparágak és a közigazgatás közti kapcsolat másik oldalát vizsgálva pedig elmondhatjuk, hogy a közigazgatásnak- a saját érdekét is szem előtt tartva - fel kell vállalnia a kreatív gazdaság támogatását és egyben igazgatását. Erre számos eszköze van, amelyeket dolgozatom során részletesen is kifejtek. A legfontosabbak talán, egy a hazai forráson alapuló kreatív alap létrehozása, a kreatív kis- és középvállalkozások finanszírozásának segítése, a kreatív tőke szinten tartása különféle szakképzési és átképzési programok indításával.
Összességében azt állapíthatjuk meg, hogy a közigazgatás és a kreatív iparágak között egy kétirányú, kölcsönösen előnyös kapcsolat van, amelyben a közigazgatásnak számos kihívással kell szembenéznie, hogy a jövőben egyfajta minta kreatív gazdaság keretein belül kihasználhassa mindazokat az előnyöket, amelyeket dolgozatomban kifejtettem.



